钦定古今图书集成/方舆汇编/职方典/第1402卷 > 桂林府风俗考 府志
## 钦定古今图书集成/方舆汇编/职方典/第1402卷 > 桂林府风俗考 府志

本府。〈临桂县附郭。〉

范成大《虞衡志序》：“习俗淳古。”

李彦弼《八桂堂记》：“民俗笃信阴阳，多尚巫卜，病不求医药。士知经术，虽家贫未尝废学。”

《地理志》：“楚地火耕水耨，民食常足。故老相传，自陶崇登进士以来，科第代不乏人。”

士尚经术而礼让兴，民安常业而“狙诈鲜。” 婚姻丧祭，是训是式。衣冠文物，蔚然可观。

《桂林志》：“八桂之俗，不事波靡。岭南地气卑下，惟静江与湖湘接。民风习俗与中国同。婚姻吊祭，以槟榔为礼。”

病祈鬼神，丧用歌乐，士夫知矫陋习，但乡落间稍有存者。临桂、灵川、兴安、阳朔多祀令公鬼，中秋大会，罄赀不吝。又祀武婆，谓“武则天” 也。永福、永宁，尤重巫觋。

兴安县

按《县志》，婚姻丧祭悉遵文公家礼，凡馈以槟榔。

《为先》：“民务农而简讼，士知礼而崇文。”

灵川县

按《县志》：“人赋性朴实而浅谋，治生易足而少聚，冨无千金，贫无乞丐，不健讼，不苟偷，重廉耻，鄙轻薄，惟事耕渔，不乐工商，士知教化，女不蚕桑，祭重淫祀，病不求医。大抵皆楚俗也。”

阳朔县

“民朴而不知法，士文而鲜好古。” 考其素业，非渔则猎，非农则樵。谷蔬𫄨布，衣食常足。俗信巫鬼，人崇淫祀，病不服药，女鲜缠扎。士宦丧尚歌乐，庶民丧尚斋醮。獞多民少，征输掣肘，未云易治。《永宁州》。

按《州志》：“城郭军民杂处，汉土殊音。好纤啬而少浮夸，安本业而无积聚。士不知教化，女不识蚕桑，疾病多信鬼巫，民用悉资异境。” 然壤接桂林，礼度好尚，多与相类。

永福县

农务力穑，不为商贾。家无屯积，不忧饥寒。吉凶之礼，惟尚节俭。

义宁县

民性质朴，多务耕种，不喜工商，而好称贷，故民多贫窭。其士夫则笃行谊、耻浮薄，而忠信足尚焉。村落之民，恶医药而信鬼神淫祀之术。婚姻丧葬，称家有无。贫则佣工，不为乞丐，不作狗偷。一遇丰年，即抬“广福” 神像于乡落庙中奠祭，既遍，乃旋本庙。每子午卯酉墟日贸易毕，虽甚贫窭，必买酒饮，是日多醉人。

全州

郡当湖南尽处，接轸广右，风俗淳朴，狱讼稀简，无大豪姓。田野沃润，以耕渔为业。王禹偁云：“民讼甚𥳑，兵赋甚鲜。” 李之仪《全州记》云：“清湘间，山深水润，生理不渔则樵。”

灌阳县

按《县志》，宋熊询《儒学记》云：“龆龄之童，皆善诵书，负贩者莫不能笔其字。故民闲而性淳，事简而讼少，盗贼希有，囹圄常空。”

郡属通俗，元日设香烛，盛服拜天地君亲及尊长乡党交贺，三五日而止。迎春日，惟郡城竞看土牛，啖春饼，外乡则否。元夜自初十至十六，各门悬一灯，嬉游以为乐。清明祭墓，新葬者老少聚哭，远年则否。五月一日为龙舟竞渡之戏。午日折艾插户，饮菖蒲酒，以角黍相饷。妇人制五色香袋以佩。八月中秋为赏月之会。九月重阳，携酒登高。乡落或椎牛酾酒，聚众赛会，或有迎神者。十月制纸衣往墓前焚奠，谓之“送寒衣。” 除夕，扫庭户，祀神祗，家人毕集燕饮，别具殽饭，以达明旦，谓之“送旧迎新” 云。惟全州二月八日为无量寿佛，得道之日，各具香烛往湘山参拜，谓之“松花会。” 腊月八日为万寿佛诞辰，亦如之。